정조 20년
丙辰十二月二十七日未時上御肅章門親鞫入侍時行都承旨黃昇源行左承旨李益運右承旨申耆左副承旨宋銓右副承旨李肇源同副承旨李海愚記事官柳遠鳴假注書徐俊輔記事官金景煥記注官金良倜事變假注書曺錫中原任直提學徐浩修金載瓚鄭大容原任直閣南公轍金祖淳待敎李存秀左議政蔡濟恭領敦寧金履素判府事李秉模右議政尹蓍東判義禁鄭民始知義禁李秉鼎李時秀沈煥之行大司諫李書九執義李始源司諫李景溟掌令張至冕正言沈奎魯以次侍立上具翼善冠衮龍袍乘輿出協陽門御殿座所上曰別侍衛兵曹參判先入侍後謝恩出駕敎命書榻敎曰刑具不卽待令繕工監官員汰去又命書榻敎曰兵曹判書李得臣先入侍後謝恩上曰罪人上之以下見事變日記親鞫訖上曰拿鞫四罪人拿入可也鄭景祚閔師宣趙章漢李勉昇等跪伏於庭上曰他罪人姑舍李勉昇乃以出入禁闥之蹤其爲邇列非尋常疎逖之比且況祭報府捧納者卽汝兄也成德雨罷職時入侍承旨卽汝兄也其時亦以德雨事有所示意於酬酢之際汝兄宜無不傳之理而除職後曉赴賓對則兄弟相議必有停當入來者而及登筵席目見駭憤之事袖手囚舌默無一言他人猶不敢如此汝何敢乃爾此其罪萬殺無惜矣不言委折箇箇直招勉昇曰臺諫登筵係是初次故生疎愚迷未及周旋矣上曰臺諫去就汝則使之除署經入來亦欲試汝擧措矣果然無一言矣祭報府汝兄何以捧入耶德雨罷職時汝兄旣已承聞筵敎汝豈不知而入來乎且汝兄出入近密恩遇何如則同其好惡卽亦人情之不容已者而汝兄之所爲如彼汝於今日又無一言汝兄弟之無狀足可謂浮於好仁德雨矣傳敎承書時旣書復抺汝兄知之則豈有不言於汝之理乎勉昇曰筵中酬酢略得承聞而亦或有父子兄弟不得相傳者矣上曰此則題外之言矣玉堂進前之時亦不同爲進前何也勉昇曰其時豈無聲討之心而初登筵席惶悚不敢矣受恩罔極辜負至此死有餘罪更何伏達上曰汝兄之言汝果不聞乎勉昇曰大略得聞而未得其詳矣上曰三罪人不言之由亦各一一直招可也景祚曰家在僻巷且未見朝紙故及登筵席茫不知何事未及言之矣師宣曰矣身亦不知頭緖而登筵矣章漢曰矣身亦不知爲何事而尙今茫昧矣矣身之叔曾蒙先朝罔極之恩矣上曰趙章漢之叔誰耶濟恭曰趙世選矣先朝曾以書冊事拿入矣上曰果然矣上曰李勉昇旣云不得詳聞當與三囚同律矣命耆書榻敎曰時囚罪人鄭景祚閔師宣趙章漢李勉昇一竝削黜濟恭等曰今此兩罪人背馳義理心跡莫掩凡今日北面於殿下之庭者孰不知明義錄之爲麟經筆法明心張膽思所以闡明而渠輩抑何心腸乃敢自異於大義論其罪狀萬戮猶輕情節未覈遽命酌配揆以刑政失之太寬亟寢鄭好仁成德雨酌配之命仍許設鞫得情焉上曰當言於臺批矣行大司諫李書九執義李始源司諫李景溟掌令張至冕正言沈奎魯韓用鐸所懷噫嘻痛矣鄭好仁之罪可勝言哉明義一部卽我東之春秋乙丙凶逆原本於某年則惟此大義實是撑天地亘宇宙磨滅不得者一或漫漶其將國不國而人不人爲今日臣子者若不明着眼目極力對揚則已無以北面於殿下之庭矣若知此箇大義之至嚴至重而猶復挺身立幟甘心右袒則自歸於扶護亂賊斁絶倫彝之科而駸駸入夷狄禽獸之域矣噫彼好仁拔擢何如爵秩何如則凡於大義所關豈忍弁髦而至以被罪爲限之說悍然相距顯有立跡角勝之意究厥所爲萬萬叵測及夫臺章迭發聲罪方嚴則渠若有一分人心固當驚惶畏縮求死之不暇而乃反一味冥頑少無顧忌投呈悖疏血戰公議臣等雖未見原疏而以問目中涇渭等句語觀之其情節之悖戾卽爲渠斷案帳殿親問之下渠已無辭遲晩則揆以王章難免當律而徑先酌配大是失刑輿情之憤惋當復如何臣等謂竄配罪人鄭好仁更令王府設鞫嚴問期於得情宜矣上曰不允今日卽處分之日雖賜批明日以後豈可冒呈箚啓乎明義錄義理卽某年義理則其所酌處豈無深量乎纔有事焉箚啓迭呈之習近始稍止況此不敢言之莫重大義乎今此處分庶足懲後明日以後更何敢提奏乎已有別下傳敎者矣又所懷噫嘻痛矣成德雨之罪可勝誅哉渠亦今日臣子出入侍從之列佐貳銓衡之任而乃敢嫉視大義背馳正論窺覘之不足敢爲嘗試嘗試之不足終至於顯逞手勢自示崖異之跡而曾不數日又有鄭好仁之乖倫悖常甘作德雨之後殿帳殿訊問之下情跡畢露而徑先酌配大非嚴隄防杜亂源之義臣等謂島配罪人成德雨更令王府設鞫嚴問期於得情宜矣上曰不允又所懷近日以來世道淆漓義理晦塞有識之憂歎厥惟久矣噫彼鄭好仁成德雨今番負犯是何等變怪則凡在軌法之列者旣知其事關名義固當明目張膽疾聲嚴討以效鸇逐之義而今日兩司諸臺齊登前席只傳故紙至於目下義理乃反越視秦瘠伈伈俔俔無一人慷慨請討者此豈但辱臺閣而羞朝廷而已哉大義之不明人心之狃安誠足寒心其在警頹俗牗冥迷之道不可以削黜薄勘以懲其罪臣等謂削黜罪人鄭景祚閔師宣趙章漢李勉昇一竝施以屛裔之典宜矣上曰削黜足矣不允又所懷臺閣之臣媕婀巽愞不能擧職則在經幄者隨事糾正卽是論思之責今日兩司諸臺緩於聲討擧措可駭而登筵玉堂默無一言及夫聖敎截嚴處分旣下之後始乃進前有若塞責者然此雖出於倉卒急遽未及周旋之致揆以事體誠極慨然臣等謂今日登筵玉堂竝施譴罷之典宜矣上曰推考可也判義禁鄭民始知義禁李秉鼎李時秀沈煥之所懷明義錄卽某年大義理也於此而一或背馳其將國不得爲國而人不得爲人近年以來漸益隳壞隄防蕩然實有難言之憂而至於今番鄭好仁成德雨等兩罪人負犯而極矣雖曰自歸崖異旣已遲晩納招則情節未及究覈典刑未得快伸其何以洩輿情之憤惋正世道之詿誤哉區區臣等之見還寢鄭好仁成德雨兩罪人酌處之命更加盤覈得情亟施當律恐不可已也上曰不允耆曰臺臣進前自有格例固當相率來伏同聲仰陳而正言沈奎魯獨先橫立於侍衛之列有所陳達此雖出於義急懲討不暇緩聲而揆以體禮大有所損推考何如上曰依爲之出擧條上曰此兩人最是無知覺者而乃犯此罪其他可知言念世道良亦懍然除日只隔數日何必爲此等事而其在爲萬世開太平之意不可不一番警動使一世之人有所知懼而無敢更干矣濟恭曰今番以後人心庶可知戢矣蓍東曰彼無知覺者如此若是有知覺而故犯則將於世道何今番處分必當有牗迷警衆之效矣命書傳敎曰明義一部之書何爲而作也振斁倫障倒瀾建天下之大防揭萬古之常經鬼蜮而爲生人夷狄而爲中華古有麟經今有是書於是乎王綱旣頹而復擧民志幾渙而旋合大抵乙未大義理卽某年大義理也特以事有關於不忍言不敢提竊取聖人數十大義中隱而顯微而著之奧旨而闡發之所誅討者某年凶醜所打破者曩時陰翳當世之知其事而後來之讀其書者孰不激感於裁量去就之際乎凡今衣君之衣食君之祿北面於朝廷之人姑且舍是疆域之內諸有血氣之倫頂天立地者亦庶幾不諭而曉彼鄭好仁者年迫懸車位躋崇班而乙未冬樹立果難矣且其人品不近於詐巧每稱以好人以好人而犯三昨之罪呈今日之疏能辦强梁憤悱者類所不敢萌心生意之事挺身爲成德雨之後殿或恐其跡之不露說之不猛以若柔善而若此則剛毒稍過於渠者其將聯袂接踵轉爲反戈於大義理蔑看讎視而後已豈可但謂霜將氷而豕將突乎思之懍然三夜繞榻本事雖似微細本義不啻莫重毋論前例之與否特敎之有無又無論金石不易之典異同之論旣發於喉院兩日往復至於屢次云爾則抑何意思抵死爭辨殆若豎奇節而出形跡者然固可謂求說不得而愍其無罪就刑矜其無知溺穽三昨以後一味容忍承宣之疏留中臺臣之章不下以至三銓賜環之命而欲使渠自拔而自贖得尋生路朝家之於渠庇覆偏矣寬恕至矣渠是何人敢又投呈悖疏嘲侮之口氣凌犯之手勢自有不可掩焉聞此而見此者皆當髮爲之上指眦爲之欲裂身居繩愆糾謬之列袖其手而囚其舌莫念明張之義反售營護之習相率入於君不君國不國古之善觀勢者先察於膜外之形近日爻象豈止於影而已乎哉且況朝家之苦心至誠卽惟曰全保世臣四箇字世臣尙欲全保況懿親乎懿親且然況此家人乎惇敍之化縱云未敷朝家之方便於此家周章於此家旣往勿說方來欲援昨年以後朝家喜懼之心時倍而月增草木之無知亦欲栽培而扶植此家之人愛欲濟之乃絜矩中一事外臣自外臣內朝自內朝無相干涉勿令轇轕以圖桑楡之收以固水龍之榮家國太平官村無事渠以幾十年立朝之蹤宜知此箇事理忽於此時把作渠等之器物與之頡頏於甲乙扶抑之場使卄載御世之規範權度未免掃地竝與全保之方都歸烏有駭痛云云猶屬歇後好仁之罪可勝言哉又若成德雨與好仁一而二二而一萬古天下名之曰大義無難自異德雨之罪亦可貰乎鞫問之擧不施於二人者而何冒寒臨門具格盤詰不惟罪其罪於二人誠欲使萬人知懼百世取則書不云乎咸中有慶受王嘉師監于玆祥刑今日之處分有味於是訓鞫廳拿來罪人鄭好仁以渠乙未樹立減一等北靑府投竄成德雨渠亦遲晩絶島定配而今以後咸知象魏之高懸莫干邦憲明日以後之不敢更提本事於奏御文字自有年前禁條申明嚴飭上曰大司諫李書九執義李始源遞差出榻敎命書榻敎曰罪人鄭好仁竄配成德雨島配又命書榻敎曰親鞫撤罷又命書榻敎曰漢城判尹之代口傳差出待下批待開門牌招上乘輿由肅章門入協陽門還內諸臣以次退出